**Cerul din Noi**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În liniștea tăcerilor fecunde

Aevea ca prin vis ni se arată

Tărâmul luminărilor profunde

Ce n-am călcat cu pasul niciodată.

Cu umbra de sub norii de pe cer

Se vede în oglinda sa rotundă

Pământu-ntr-o hlamidă de mister

Plutind prin aer pe pârtii de undă.

Magii ne-au căutat trecutu-n stele

Savanții de la Cern în izotopi

Poeții-n vers și-n visele rebele

Și multe-s scrise și-n ceaslov la popi.

Am vrea s-ajungem la-nceput de lume

Să luăm dumnezeirea cu asalt

Dar când ne-apropiem de-un orizont anume

Se-ntrezăreşte țărmul celălalt.

De coborâm în noi ca-ntr-o fântână

I-acolo un izvor cu apă vie

Iar cel ce bea nu are să rămână

Un călător pierdut prin veșnicie.